# Reactància

En l'anàlisi d'una xarxa elèctrica en corrent altern (per exemple un Circuit sèrie RLC), la reactància és la part imaginària de la impedància, i és provocada per la presència d'inductors o condensadors en el circuit. La reactància es denota pel símbol X i en unitats del SI es mesura en ohms (símbol: Ω).
El terme reactància va ser suggerit per primera vegada per l'enginyer francès M. Hospitalier a L'Industrie Electrique el 10 de maig de 1893. Va ser adoptat oficialment per l'American Institute of Electrical Engineers el maig de 1894.

## Tipus de reactàncies

Segons el seu signe:
* Si X > 0, es diu que la reactància és inductiva.
* Si X = 0, llavors el circuit és purament resistiu elèctricament, és a dir, no té cap reactància.
* Si X < 0, es diu que la reactància del circuit és capacitiva.
La relació entre impedància, resistència, i reactància ve donada per l'equació:
    $Z=R+jX\,$
on
    Z és la impedància, mesurada en ohms
    R és la resistència, mesurada en ohms
    X és la reactància, mesurada en ohms
    i j és la unitat imaginària
La impedància és doncs un nombre imaginari i, per tant, una unitat vectorial, amb un mòdul i una direcció.
Sovint per conèixer la impedància n'hi ha prou de conèixer el seu mòdul, que ve donat per la fórmula següent:
    $\left|Z\right|={\sqrt {R^{2}+X^{2}}}\,$
Per a conèixer la seva direcció, cal conèixer l'angle $\varphi$, anomenat fase, a partir de la fórmula:
    $X=Z\ \sin \varphi ={U \over I}\ \sin \varphi$
És a dir, podem calcular la seva direcció a partir de la fórmula:
$\varphi =\arcsin \left({X \over Z}\right)$
O bé de la fórmula:
$\varphi =\arcsin \left({{X*I} \over U}\right)$
Per a un element purament inductiu o capacitiu, la magnitud de la impedància és simplement la reactància, i l'angle $\varphi$ és zero.

## Reactància inductiva

La reactància inductiva (que s'indica amb el símbol X$_L$) representa el fet que un corrent s'acompanyi d'un camp magnètic proper; per això un corrent variable s'acompanya d'un camp magnètic variable; aquest últim ocasiona una força electromotriu que resisteix els canvis del corrent. Com més canvia el corrent, més s'hi resisteix un inductor: la reactància és proporcional a la freqüència (per això és zero per a un corrent continu). Hi ha també una diferència de fase $\varphi$ entre el corrent i el voltatge aplicat.
La reactància inductiva es pot calcular amb la fórmula:
    $X_{L}=\omega L=2\pi fL\,\!$
on
    X$_L$ és la reactància inductiva, mesurada en ohms
    ω és la freqüència angular, en radians per segon
    f és la freqüència, en hertz (símbol: Hz)
    L és la inductància, en henrys (símbol: H)
Si la reactància és inductiva, l'angle $\varphi$ o fase és positiu.

## Reactància capacitiva

La reactància capacitiva (que s'indica amb el símbol X$_C$) reflecteix el fet que els electrons no puguin passar a través d'un condensador, tot i així el corrent altern (CA) eficaç pot fer-ho més fàcilment com més alta sigui la freqüència. També hi ha un desfasament ($\varphi$) entre el corrent altern que travessa el condensador i la diferència de potencial a través dels elèctrodes del condensador.
La reactància capacitiva es pot calcular amb la fórmula:
    $X_{C}={\frac {1}{\omega C}}={\frac {1}{2\pi fC}}\,$
a on : X$_C$ és la reactància capacitiva mesurada en ohms
    ω és la freqüència angular, en radians per segon
    f és la freqüència, en hertz
    C és la capacitància, en farads (símbol: F)
Si la reactància és capacitiva l'angle $\varphi$ o fase és negatiu.

## Vegeu també

* Sistema Internacional d'unitats

## Referències

* 1 2 3 4 5 «Reactància». Gran Enciclopèdia Catalana. Barcelona: Grup Enciclopèdia Catalana.
* ↑ Veley, Victor F. C.. The benchtop electronics reference manual. Blue Ridge Summit, PA : Tab Books, 1987. ISBN 978-0-8306-0285-8.
* ↑ «Reactance | IEEE Journals & Magazine | IEEE Xplore». [Consulta: 23 desembre 2023].
* ↑ Irwin, D. (2002). Basic Engineering Circuit Analysis, page 274. New York: John Wiley & Sons, Inc.

## Enllaços externs

* (anglès) Resistència, Reactància, i Impedància